钦定古今图书集成/明伦汇编/皇极典/第215卷 > 汉
## 钦定古今图书集成/明伦汇编/皇极典/第215卷 > 汉

### 高帝以秦昭王五十一年生于丰有蛟龙之瑞

按《史记高祖本纪》，“高祖父曰太公，母曰刘媪。其先刘
媪尝息大泽之陂，梦与神遇，是时雷电晦冥，太公往
视，则见蛟龙于其上，已而有身，遂产高祖。”

按《宋书符瑞志》：汉高帝父曰刘执嘉。执嘉之母梦赤
鸟若龙戏，已而生执嘉，是为太上皇帝。母名含始，是
为昭灵后。昭灵后游于洛池，有玉鸡衔赤珠，刻曰“玉
英，吞此者王。”昭灵后取而吞之，遂有身而生季，是为
高帝。

按：《册府元龟》，“汉高祖以秦昭王五十一年生于丰。”〈臣钦
若等曰自此以下有年无月及无年月者史阙〉

### 惠帝以秦始皇三十七年生于丰

按：《册府元龟》云云。

### 文帝以汉王四年生有梦龙之瑞

按《汉书外戚传》：“高祖薄姬，文帝母也，汉王四年，召欲
幸之，对曰：‘昨暮梦龙据妾胸上曰：‘是贵征也，吾为汝
成之’。遂幸有身，岁中生文帝’。”

### 景帝以惠帝七年生于代邸

按《汉书外戚传》：“孝文窦皇后，景帝母也。太后出宫人
以赐诸王，窦姬置籍代伍中，至代，代王独幸窦姬。孝
惠七年，生景帝。”

### 武帝以景帝元年生有梦日之祥

按《汉书外戚传》：“孝景王皇后，武帝母也，生三女一男。
男方在身时，王夫人梦日入其怀生男，立王夫人为
皇后，男为太子。”

按《汉武帝内传》，汉孝武皇帝，景帝子也。未生之时，景
帝梦一赤彘从云中下，直入崇芳阁。景帝觉而坐阁
下，果有赤龙如雾，来蔽户牖。宫内嫔御望阁上有丹
霞蓊蔚而起，霞灭，见赤龙盘回栋间。景帝召占者姚
翁以问之，翁曰：“吉祥也。此阁必主命世之人为刘宗
盛主也。”景帝使王夫人移居崇芳阁，欲以顺姚翁之
言，乃改“崇芳阁”为“猗兰殿。”旬馀，景帝梦神女捧日以
授王夫人，夫人吞之，十四月而生武帝。

按《册府元龟》，“武帝以孝景前元年生于长安。”

### 昭帝以太始三年生

按《汉书昭帝本纪》：“孝昭皇帝，武帝少子。母曰赵倢。伃
本以奇异得幸，及生帝，亦奇异。”按《外戚传》：“孝武钩
弋赵倢伃，昭帝母也，家在河间。武帝巡狩过河间，望
气者言此有奇女，天子亟使使召之。既至，女两手皆
拳，上自披之，手即时伸，由是得幸，号曰拳夫人，进为
倢伃，居钩弋宫，大有宠。太始三年生昭帝，号钩弋子。
任”身十四月迺生。上曰：“闻昔尧十四月而生，今钩弋
亦然。”迺命其所生门曰“尧母门。”

按《册府元龟》：“昭帝以太始三年生于钩弋宫。”

### 宣帝以征和元年生

按《汉书外戚传》：“史皇孙王夫人，宣帝母也，名翁须。太
始中得幸于史皇孙，征和二年，生宣帝。”

按《册府元龟》：“宣帝以征和二年生于太子宫。”

### 元帝以元平元年生

按《册府元龟》：“元帝以元平元年生于长安尚冠里。”

### 成帝以甘露三年生

按《汉书元后传》：“孝元皇后送太子宫，见丙殿，得御幸
有身。甘露三年生成帝，于甲馆画堂，为世适皇孙，宣
帝爱之。”